România - Columbia, "test" de calibru pentru "tricolori", la Madrid. Peste 12.000 de români sunt aşteptaţi, astăzi, la meci
La patru zile distanţă de testul cu Irlanda de Nord de pe Arena Naţională, echipa naţională a României se duelează, marţi, cu reprezentativa Columbiei, la Madrid, pe stadionul echipei Atletico Madrid. Partida va începe la ora 21:30.
Columbia, pregătită din 2022 de tehnicianul argentinian Nestor Lorenzo, este neînvinsă în toate cele 17 meciuri cu acesta selecţioner. Iar linia de invincibilitate se întinde chiar şi pe alte 3 partide anterioare mandatului său. În acest interval, sud-americanii au învins Mexic, Paraguay, Japonia, Germania, Brazilia şi, recent, Spania, meci disputat la Londra, vineri seara, potrivit News.ro.
România, remiză în ultimul meci cu Columbia
În reprezentativă se regăsesc numeroşi fotbalişti din campionatele de top ale lumii, precum Munoz şi Lerma (Crystal Palace), Duran (Aston Villa), Sinisterra (Bournemouth), Zapata (Torino), Lucumi (Bologna), Sanchez (Galatasaray), Barrios (Zenit), în frunte cu vedeta Luis Diaz de la Liverpool.
De trei ori România s-a duelat cu Columbia, ultima dată în 2006, un amical încheiat 0-0 la Chicago, în SUA.
Dar de neuitat rămân, în ordine cronologică inversă, victoria cu 1-0 de la Lyon, grupele Cupei Mondiale din 1998, printr-un gol fantastic marca Adrian Ilie, şi succesul cu 3-1 din grupele World Cup 1994, cu reuşita de poveste a lui Gică Hagi.
Ambele victorii din duelurile oficiale au venit pentru România cu Anghel Iordănescu selecţioner, tatăl celui care astăzi ocupă această funcţie, Edward Iordănescu.
Tricolorii vor evolua, în premieră, în echipament roşu, cel de deplasare. Decizia a fost luată ca urmare a faptului că jucătorii columbieni vor evolua în tricouri galbene.
La şedinţa tehnică de luni seară, organizatorii au anunţat că pentru amicalul Columbia – România s-au vândut deja peste 30.000 de bilete, dintre care peste 12.000 au fost achiziţionate de suporteri români. Casele de bilete de la Estadio Metropolitano vor fi deschise şi marţi, de la ora 10:00 şi până la ora de start a partidei.
Două amicale programate, în iulie, la București
Pentru acest meci, selecţionerul Edward Iordănescu are la dispoziţie următorii jucători:
PORTARI
Horaţiu MOLDOVAN (Atletico Madrid | Spania, 9/0), Florin NIŢĂ (Gaziantep | Turcia, 19/0), Ştefan TÂRNOVANU (FCSB, 1/0), Marian AIOANI (FC Rapid 1923, 0/0);
FUNDAŞI
Andrei RAŢIU (Rayo Vallecano | Spania, 15/1), Cristian MANEA (CFR Cluj, 24/2), Vasile MOGOŞ (CFR Cluj, 4/0), Andrei BURCĂ (Al-Okhdood | Arabia Saudită, 25/1), Radu DRĂGUŞIN (Tottenham | Anglia, 13/0), Adrian RUS (Pafos | Cipru, 19/1), Ionuţ NEDELCEARU (Palermo | Italia, 25/2), Bogdan RACOVIŢAN (Raków | Polonia, 0/0), Raul OPRUŢ (FC Hermannstadt), Deian SORESCU (Gaziantep | Turcia, 14/0);
MIJLOCAŞI
Nicolae STANCIU (Damac | Arabia Saudită, 66/14), Marius MARIN (Pisa | Italia, 15/0), Alexandru CICÂLDĂU (Konyaspor | Turcia, 35/4), Răzvan MARIN (Empoli | Italia, 52/3), Olimpiu MORUŢAN (Ankaragucu | Turcia, 14/1), Darius OLARU (FCSB, 15/0), Adrian ŞUT (FCSB, 0/0), Dennis MAN (Parma | Italia, 20/6), Valentin MIHĂILĂ (Parma | Italia, 17/4), Ianis HAGI (Deportivo Alaves | Spania, 31/4), Denis DRĂGUŞ (Gaziantep | Turcia, 8/2), Florinel COMAN (FCSB, 12/1);
ATACANŢI
George PUŞCAŞ (Bari | Italia, 40/11), Denis ALIBEC (Muaither | Qatar, 36/5), Florin TĂNASE (Al-Okhdood | Arabia Saudită, 17/2).
Înainte de participarea la EURO 2024, România va mai disputa, în iunie, două partide amicale, ambele la Bucureşti, pe stadionul Steaua: marţi, 4 iunie, contra Bulgariei, şi sâmbătă, 8 iunie, împotriva reprezentativei din Liechtenstein.